Gemeenskap knap ikoniese stadion self op | Maroela Media
Leerders, personeel en ouers van Hoërskool Monument by die Bob van Reenen-stadion waar hulle die afgelope naweek met skoonmaakwerk gehelp het. (Foto: Trompie van der Berg)
Ongeveer 400 lede van die Krugersdorp-gemeenskap het die afgelope naweek kragte saamgesnoer om die "eens ikoniese" Bob van Reenen-sportstadion van hoek tot kant skoon te maak.
Die projek om dié stadion weer tot sy vorige glorie te herstel word deur die DA in samewerking met die burgerregte-organisasie AfriForum gedryf.
Sowat 130 leerders, personeel en ouers van Hoërskool Monument het ook Saterdag hul moue opgerol om die stadion op te ruim. Dit was die tweede grootskaalse skoonmaakaksie wat vanjaar by dié stadion van stapel gestuur is. Sowat 200 mense het ook op 8 Januarie met skoonmaakwerk gehelp.
Die Bob van Reneen-stadion ná twee grootskaalse skoonmaakaksies. (Foto: Verskaf / Martin Lombard)
Martin Lombard, voorsitter van die AfriForum-tak in Krugersdorp, sê daar is in dié stadium geen water- of elektrisiteitsinfrastruktuur nie en dat die atletiekbaan boonop verwoes is. Die stadion is ook oor die afgelope jare geplunder en besteel.
"Die stadion wat eens volgepak was is nou net 'n leë dop. Dit het 'n seeroog in die gemeenskap geword. Ons kan nie toelaat dat ons dorp verder verval nie."
Lombard sê daar is tydens die eerste skoonmaakaksie omtrent 24 ton vullis weggery. Daar is onder meer ook bome uitgekap en gras gesny. Die afgelope naweek is daar meer indringend skoongemaak en herstelwerk is aan byvoorbeeld die hekke en ryvlak op die perseel aangebring.
"Daar is seker 48 ton vullis die afgelope naweek weggery. Mense het met trekkers en vragmotors kom help. Alles wat tot dusver gedoen en gelewer is, kom van die publiek af – geld, water, kos en dienste. Ek is stomgeslaan deur die oorweldigende reaksie uit die gemeenskap."
Miljoene se herstelwerk
Die Bob van Reenen-stadion staan al sowat 12 jaar ongebruik en het intussen erg verval. Hierdie foto is voor die skoonmaakwerk geneem. (Foto: Verskaf)
Volgens Lombard sal dit na raming sowat R30 miljoen kos om die stadion weer tot sy vorige glorie te herstel – geld wat die munisipaliteit nie het om in te ploeg nie.
"Hiervoor sal ons beleggings benodig."
Lombard sê AfriForum beoog om die bestuur van die stadion in die nabye toekoms oor te neem en te verseker dat dit weer 'n plek kan wees waar die gemeenskap deur sport verenig kan word.
Hy hoop nou dat beleggers in die herstel en toekoms van die stadion sal belê. Sou die stadion weer in 'n posisie wees om byeenkomste aan te bied, sal dit boonop 'n groot ekonomiese inspuiting vir die dorp wees, sê Lombard.
Heenkome vir gemeenskap
"Ons doelwit is om die stadion 'n plek te maak waar sportklubs, skole en ander atlete weer kan oefen en deelneem.
Die Bob van Reenen-stadion, wat 'n baie ryk geskiedenis in die dorp het, staan al sowat 12 jaar ongebruik en het intussen erg verval. Hierdie foto is voor die skoonmaakwerk geneem. (Foto: Verskaf)
"'n Hele generasie het dít wat ek as jong atleet destyds by die stadion ervaar het misgeloop. Die stadion het so 'n ryk geskiedenis en is ikonies vir die dorp en sy inwoners. Almal het herinneringe aan die Bob van Reenen-stadion. Daar is rekords gebreek, gesing en gejuig. Dit moet weer 'n heenkome vir atlete, sportspanne en die gemeenskap wees."
Jan van Rooyen, sportbestuurder by Hoërskool Monument, sê die skool het dadelik handopgesteek om by die opruimingswerk betrokke te raak en sal ook van die eerstes wees om die stadion weer vir oefeninge en byeenkomste te benut.
"Dit moenie 'n wit olifant wees nie. Dit was 'n uitstekende fasiliteit met 'n lang geskiedenis en ons wil ons gewig ingooi om dit weer te herstel."
Tyrone Gray, die DA se nuutverkose burgemeester vir die Mogale- plaaslike munisipaliteit, sê hy loof die gemeenskap vir hul ondersteuning.
"Dit is 'n ongelooflike ervaring.
"Ek sien daarna uit om al ons ander gemeenskapsbates weer op dreef te kry – tot voordeel van die gemeenskap, deur die gemeenskap. Die munisipaliteit behoort aan die inwoners en behoort dus die lewens van ons mense te bevoordeel."
Gray sê samewerking op dié manier help ook om sosiale kohesie te bevorder en die dorp met die samevoeging van hulpbronne te herstel, sonder om tenders uit te reik.
'n Derde skoonmaakprojek word Saterdag by die stadion beplan en enigiemand wat wil help is welkom.
Hope kansellasies ná skietvoorval naby Kruger
Jong pa voor broer in supermark doodgeskiet
En die ANC lag hardop — Hulle kry net nog hulle belastings in en hoef niks dienste te verskaf in ruil daarvoor nie !!!
So moet ons almal saamstaan en ons dorpe self regruk. Help nie om te kla nie, doen iets daaraan. Ons gemeenskap in Kroonstad doen dit alreeds van 2021 af en ons dorp is stadig besig om weer mooi te word.